Trok vol chemiese middels bots met motorsDie vragmotor is langs die pad aangetref (Foto: Verskaf) ŉ Motor het aan die brand geslaan nadat dit in ŉ botsing met ŉ ander motor en ŉ vragmotor vol chemiese middels betrokke was. Die ongeluk het Dinsdagoggend op die N1-snelweg tussen William Nicol-rylaan en Rivonia-weg in die noorde van Johannesburg plaasgevind. Dit is nie duidelik presies hoe dit gebeur het nie. Volgens Russel Meiring, woordvoerder van ER24, het paramedici omstreeks 09:00 by hul aankoms op die toneel die een motor in vlamme aangetref. Die vragmotor het op sy kant langs die pad gelê en nog ŉ motor is ŉ entjie weg op sy dak aangetref. Paramedici moes ŉ man en vrou uit ŉ brandende motor bevry (Foto: Verskaf) “Paramedici moes ŉ man en vrou uit die brandende motor bevry. Die man het reeds aan sy brandwonde beswyk en die vrou was in ŉ kritieke toestand,” bevestig Meiring. “Die vragmotorbestuurder is in ŉ ernstige toestand in die pad aangetref. ŉ Vrou van die ander motor het met ligte beserings van die ongeluk afgekom.” Paramedici het die beseerdes op die toneel behandel voordat hulle per ambulans na nabygeleë hospitale geneem is vir verdere mediese behandeling. Die omstandighede rondom die ongeluk word ondersoek.